**Likumprojekta „Grozījumi Elektronisko plašsaziņas līdzekļu likumā”****sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Elektronisko plašsaziņas līdzekļu likumā” (turpmāk – Likumprojekts) sagatavots, pamatojoties uz Ministru kabineta 2017.gada 28.augusta sēdes protokollēmuma (prot. Nr.41 1.§) „Informatīvais ziņojums „Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta ietvaru 2018., 2019. un 2020.gadam” un likumprojekta „Par valsts budžetu 2018.gadam” izstrādes procesā” 32. un 33.punktā doto uzdevumu Kultūras ministrijai sadarbībā ar Nacionālo elektronisko plašsaziņas līdzekļu padomi izstrādāt un kultūras ministram līdz 2017.gada 15.septembrim iesniegt Ministru kabinetā nepieciešamos normatīvo aktu projektus par ikgadējās valsts nodevas piemērošanu elektroniskajiem plašsaziņas līdzekļiem, kuriem ir izsniegta retranslācijas atļauja, un Kultūras ministrijai sadarbībā ar Nacionālo elektronisko plašsaziņas līdzekļu padomi izvērtēt iespēju noteikt maksu elektroniskajiem plašsaziņas līdzekļiem par retranslējamās programmas reģistrēšanu un nepieciešamības gadījumā iesniegt normatīvo aktu projektus izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Likumprojekts nepieciešams, lai padarītu efektīvāku Nacionālās elektronisko plašsaziņas līdzekļu padomes (turpmāk – NEPLP) īstenoto uzraudzību, sasniegtu noteiktus politikas mērķus un arī segtu daļu NEPLP izdevumu. **Tiesiskais regulējums**Elektronisko plašsaziņas līdzekļu likums (turpmāk – EPLL) reglamentē Latvijas jurisdikcijā esošo elektronisko plašsaziņas līdzekļu (turpmāk – EPL) darbības kārtību un noteikumus, kā arī citu tiesību subjektu darbību šajā likumā paredzētajos gadījumos. EPLL noteic apraides vai retranslācijas tiesības arī pārrobežu EPL, kuri Latvijas teritorijā veic apraidi vai retranslāciju, ko tieši vai netieši var uztvert vienā vai vairākās valstīs ārpus Latvijas teritorijas (8.pants).Gan par apraides, gan par retranslācijas atļaujas saņemšanu ir maksājama valsts nodeva apmērā, ko noteic Ministru kabineta 2010.gada 28.decembra noteikumi Nr.1238 „Noteikumi par valsts nodevu par apraides atļaujas izsniegšanu, retranslācijas atļaujas izsniegšanu un tāda pakalpojumu sniedzēja reģistrāciju, kas sniedz elektronisko plašsaziņas līdzekļu pakalpojumus pēc pieprasījuma” (turpmāk – MK noteikumi).MK noteikumu 6.punkts paredz, ka no valsts nodevas ir atbrīvoti sabiedriskie un nekomerciālie EPL. Atbilstoši MK noteikumu 7.punktam, veicot grozījumus izsniegtajā apraides vai retranslācijas atļaujā, valsts nodeva nav jāmaksā.Apraide ir darbību kopums, kas nodrošina EPL programmu un raidījumu veidošanu, to sākotnējo izplatīšanu saskaņā ar raidījumu pārraidīšanas sarakstu un vienlaicīgu publisku uztveršanu, izmantojot elektronisko sakaru tīklus. EPLL 18.pants noteic, ka apraides atļauja apliecina EPL tiesības veidot un izplatīt programmas un nosaka tā saistības un pienākumus. Tā tiek izsniegta uz 10 gadiem. Par apraides atļaujas izsniegšanu komerciālais nacionālais plašsaziņas līdzeklis un komerciālās pārrobežu n televīzijas programmas apraidei maksā valsts nodevu 2845,74 *euro* (MK noteikumu 2.1.8. un 2.1.10.apakšpunkts).Apraides tiesību īstenošanas uzraudzība nereti prasa būtiskus resursus no NEPLP, tai skaitā attiecībā uz pārrobežu televīzijas programmām, kuras Latvijā nav uztveramas. Ir paredzēta tikai valsts nodeva par apraides atļaujas izsniegšanu, bet nepastāv ikgadēji maksājumi, kā tas ir virknē citu valstu. Retranslācija ir programmas uztveršana un tūlītēja pilnīga vai daļēja izplatīšana Latvijā publiskā elektronisko sakaru tīklā, neizdarot programmā vai raidījuma saturā nekādus grozījumus. EPLL 19.pants noteic, ka programmu retranslācijai publiskajos elektronisko sakaru tīklos nepieciešams saņemt retranslējamās programmas īpašnieka (turētāja) piekrišanu un NEPLP retranslācijas atļauju. Likums nenosaka retranslācijas atļaujas darbības termiņu. Par retranslācijas atļaujas izsniegšanu neatkarīgi no retranslējamās programmas izplatīšanas veida un programmu skaita maksājama valsts nodeva 142,29 *euro* (MK noteikumu 2.2.apakšpunkts).Ņemot vērā normatīvajos aktos šobrīd lietoto terminu nekonsekvenci, nepieciešams norādīt, ka retranslācijas atļauju kabeļoperators saņem tikai kā vispārējo atļauju darboties viņam kā EPL, bet katrai individuālai programmai nav vajadzīga šāda atļauja, jo tas būtu pretrunā ar retranslācijas brīvību. Normatīvie akti norāda, ka šādas programmas tiek retranslētas tādā nozīmē, ka tās tiek izplatītas galalietotājiem. Retranslācijas atļauju pārreģistrē, nodevu iekasējot pēc izplatāmo programmu skaita, lai nodrošināto to izplatīšanas tiesīguma uzraudzību. Tā ir vispārējās atļaujas pārreģistrācija, un no šiem noteikumiem neizriet, ka katrai programmai vajadzīga atsevišķa retranslācijas atļauja. Paredzams, ka saistībā ar administratīvo pārkāpumu sodu reformu normatīvajos aktos lietotā terminoloģija tiks sakārtota. Detalizētu kārtību retranslācijas veikšanai paredz NEPLP izdots ārējais normatīvais akts – Elektronisko plašsaziņas līdzekļu nozares attīstības nacionālās stratēģijas 2012. – 2017.gadam pielikums Nr.5 „Kārtība, kādā izsniedz retranslācijas atļaujas un elektroniskajiem plašsaziņas līdzekļiem piešķir tiesības retranslēt audio un audiovizuālās programmas”. Atbilstoši izsniegtajai atļaujai EPL izvēlās retranslējamās programmas no programmu saraksta, kuras jau tiek retranslētas Latvijā, vai pievieno jaunu programmu. Darbības tiek veikts elektroniskā reģistrācijas sistēmā. Šobrīd netiek detalizēti pārbaudīts, vai attiecīgās programmas retranslācijai attiecīgajam EPL ir tiesisks pamats (programmas īpašnieka piekrišana), kas veicina tirgus kropļošanu. Tātad retranslācijas atļauja tiek izsniegta bez termiņa ierobežojuma, to izsniedz nevis par katru atsevišķu programmu, bet gan par visām programmām, kuras pakalpojumu sniedzējs izplata. Līdz ar to nodevas apmērs neatšķiras, vai EPL retranslē desmit vai simts programmas, kā arī no tā, kādas programmas tiek retranslētas. Jāņem vērā, ka saskaņā ar EPLL 21.pantu NEPLP ir piešķirtas tiesības anulēt apraides vai retranslācijas atļauju. NEPLP ir tiesīga arī apturēt EPL darbību uz laiku līdz septiņām dienām mazāku pārkāpumu gadījumā, savukārt NEPLP pienākums anulēt atļauju noteikts EPL izdarītu būtisku pārkāpumu gadījumā. Izvērtējot pārkāpuma būtiskumu, NEPLP jāņem vērā pārkāpuma sabiedriskā bīstamība, EPL veiktās darbības saistībā ar pārkāpuma seku novēršanu, kā arī pārkāpuma ietekme uz vispārējo EPL darbību pirms lēmuma par apraides vai retranslācijas atļaujas anulēšanu vai apturēšanu pieņemšanas.Atbilstoši EPLL 21.1pantam NEPLP kompetencē ir arī nodrošināt uztveršanas brīvību un neierobežot EPL audiovizuālās programmas retranslāciju no citas Eiropas Savienības dalībvalsts vai Eiropas Ekonomiskās zonas valsts, tai pašā laikā izsekojot programmu saturu atbilstību EPLL ietvertajiem noteikumiem. Piemēram, ja NEPLP konstatē, ka attiecīgajā programmā pēdējā gada laikā divas reizes laikā no 7.00 līdz 22.00 ticis izplatīts audio un audiovizuāls darbs, kurā atainota fiziska vai psiholoģiska vardarbība, ar narkotiku lietošanu un seksuālām darbībām saistītas ainas, tad NEPLP kompetencē vispirms ir informēt attiecīgo EPL, attiecīgo valsti, kā arī Eiropas Komisiju. Tikai tajā gadījumā, ja apspriešanās ar attiecīgo EPL, valsti un Eiropas Komisiju noslēgusies bez risinājuma un EPL atkārtoti pieļauj pārkāpumu, NEPLP ir tiesīga pati lemt par attiecīgās programmas aizliegumu.EPLL regulējums piešķir NEPLP kompetenci arī pārbaudīt citas Eiropas Savienības vai Ekonomiskās zonas valsts jurisdikcijā esošu EPL audiovizuālu programmu, kas vērsta uz Latvijas teritoriju, veidošanas nosacījumus. Gadījumā, ja NEPLP konstatē, ka ir pārkāpti Latvijas normatīvo aktu noteikumi, kas detalizētāk vai stingrāk regulē programmu veidošanas nosacījumus, taču atbilst Eiropas Savienības tiesību aktiem, NEPLP, līdzīgi kā iepriekš, arī vispirms ir pienākums informēt attiecīgo EPL un attiecīgo valsti par konstatētajiem pārkāpumiem, kā arī tiesības lūgt attiecīgo valsti nodrošināt, lai EPL ievēro Latvijas normatīvo aktu prasības. NEPLP ir tiesīga pati lemt par EPL programmas izplatīšanas aizliegumu tikai pēc tam, kad ir informēti attiecīgie subjekti (arī Eiropas Komisija), taču risinājums nav panākts, un Eiropas Komisija ir pieņēmusi lēmumu par NEPLP tiesībām rīkoties.**Valsts nodevas**2012.gada 20.marta informatīvajā ziņojumā „Par valsts nodevu un maksas pakalpojumu nošķiršanu un valsts nodevu sistēmas pilnveidošanu” paredzēts: „(..) jaunas valsts nodevas nosakāmas tikai speciālam mērķim – sasniegt kādu konkrētu politikas rezultātu atsevišķā darbības jomā, t.sk. ar mērķi regulēt aizsargāt, attīstīt, kontrolēt un uzraudzīt.” Nodeva, atšķirībā no nodokļa, nav regulārs maksājums, izņemot tās valsts nodevas, kuras saistītas ar uzraudzības, kontroles veikšanu un kuru maksāšanas regularitāte ir atkarīga no minēto darbību veikšanas biežuma.”[[1]](#footnote-1)Valsts nodevu noteikšana ir cieši saistīta ar valsts rīcības brīvību. Satversmes tiesa ir norādījusi, ka valstij, nosakot un realizējot savu šādu politiku, ir plaša rīcības brīvība. Tajā ietilpst tiesības izvēlēties, kādas likmes un kādām personu kategorijām paredzamas, kā arī tiesības noteikt attiecīgā regulējuma detaļas. Likumdevēja izšķiršanās par to, kāds nodoklis vai nodeva būtu samērīga un nepieciešama, ir politikas un lietderības jautājums (*sk. Satversmes tiesas 2011.gada 20.maija sprieduma lietā Nr.2010-70-01 9.punktu*). Likumdevējam ir plaša rīcības brīvība, nosakot arī to, kādus nodokļu atvieglojumus un pēc kādiem kritērijiem tā vai cita personu grupa var saņemt (*sk. Satversmes tiesas 2011.gada 20.maija sprieduma lietā Nr.2010-70-01 16.punktu*). Paredzot papildu valsts nodevas un nosakot atvieglojumus no tām, būs iespējams sasniegt papildu politikas mērķus. Pirmkārt, ikgadējā apraides tiesību īstenošanas uzraudzības nodeva ne tikai ļaus segt papildu izdevumus, kas ir būtiski gadījumos, kad, piemēram, jāveic EPL nedēļas raidlaika pārbaude (īpaši pārrobežu televīzijai, kas nav pat Latvijā pieejama un nav latviešu valodā), bet paredzētais izņēmums no tās stimulēs veidot programmas ar lielāku latviešu valodas un tieši raidījumu latviešu valodā īpatsvaru, tādējādi nemaksājot attiecīgo nodevu. EPL varēs izvēlēties arī to nedarīt, bet tad EPL nevarēs izmantot atvieglojumu no ikgadējās valsts nodevas. Otrkārt, valsts nodeva par retranslācijas atļaujas pārreģistrāciju (bija paredzēta Radio un Televīzijas likumā) ne tikai segs izdevumus par padziļinātākām pārbaudēm, vai EPL ir programmas īpašnieka atļauja un vai retranslējamās programmas saturs nepārkāpj likumā noteikto, bet arī EPL liks apsvērt, vai nepieciešams retranslēt tik daudz un tieši šādas programmas. MK noteikumos paredzētie izņēmumi stimulēs retranslēt programmas latviešu valodā vai bez Latvijas auditorijai adresētām reklāmām, neizņemot apraides atļauju Latvijā. Tas veicinās arī godīgāku konkurenci EPL starpā, jo NEPLP varēs efektīvāk nodrošināt, pārliecinoties par retranslācijas tiesīgumu. MK noteikumu tekstā iecerēts noteikt virkni atvieglojumu no valsts nodevas, piemēram, retranslācija notiek likumā noteiktajos gadījumos, tiek retranslētas izglītības un kultūras programmas vai programmas ar noteiktu latviešu valodas īpatsvaru. MK noteikumos paredzēts noteikt, ka par citu valstu EPL programmu, kurās ietvertas Latvijas auditorijai paredzētas reklāmas, retranslēšanu nodeva būs maksājama divkāršā apmērā. Tas neattiektos uz EPL, kas saņēmuši apraides atļauju Latvijā. Treškārt, paredzēts ieviest nodevu par izmaiņu izdarīšanu apraides atļaujas pamatnosacījumos, lai EPL izvērtētu šādu grozījumu skaita un apjoma lietderību, pēc iespējas atturētu no pamatnosacījumu maiņas arī tajā apjomā, ko likums pieļauj. Ņemot vērā to, ka daļu no apraides atļaujas pamatnosacījumiem drīkst grozīt, un tas tiek darīts, izstrādātie grozījumi paredz, ka valsts nodeva tiek maksāta ne tikai par apraides atļaujas izsniegšanu, bet arī **par apraides atļaujas pamatnosacījumu pārskatīšanu**. Proti, gadījumā, ja EPL lūdz veikt izmaiņas izsniegtajā atļaujā, tam ir pienākums maksāt valsts nodevu, kas ir tiešā veidā saistīta ar valsts nodevu par atļaujas izsniegšanu. Līdzīgs regulējums paredzēts arī citās nozarēs.**Grozījumu būtība**Izstrādātie grozījumi paredz, ka **par apraides tiesību īstenošanas uzraudzību** maksā ikgadējo valsts nodevu attiecībā uz komerciālo pārrobežu televīzijas programmu vai komerciālo nacionālo televīzijas programmu. Ikgadējā nodeva, kuras mērķis ir kompetentās institūcijas uzraudzības funkcijas nodrošināšana un latviešu valodas īpatsvara palielināšana šajās programmās, paredzēta ne tikai turpmāk apskatītajos ārvalstu normatīvajos aktos, bet arī vairākās citās nozarēs Latvijā. Tā, piemēram, likuma „Par nodokļiem un nodevām” 11.pants paredz ikgadēju valsts nodevu par valsts sniegto nodrošinājumu šādās jomās: par reģistrācijas darbībām būvkomersantu reģistrā; par Elektronisko sakaru likumā noteiktajām numerācijas resursu lietošanas tiesībām; par kredītinformācijas biroja darbības uzraudzību; par tādu licencēto kapitālsabiedrību darbības uzraudzību, kuras sniedz patērētāju kreditēšanas pakalpojumus; par kredīta starpnieku un kredīta starpnieku pārstāvju uzraudzību.Izstrādātie grozījumi MK noteikumos, kas ir saistīti ar likuma grozījumiem, paredz, ka valsts nodevu nav pienākums maksāt, ja attiecīgā programma izpilda noteiktas prasības attiecībā uz valsts valodas īpatsvaru. Tātad vienlaikus tiek paredzētas satura prasības attiecībā uz valsts valodas lietojumu, kas vienādi attiecas uz nacionālo un pārrobežu komerciālo EPL.Tāpat ir jāparedz, ka NEPLP ir tiesības anulēt atļauju, ja EPL nav samaksājis valsts nodevu par retranslācijas atļaujas pārreģistrāciju (papildināma 21.panta pirmā daļa).EPLL valsts nodevu maksāšanas kārtību un atbrīvojumus deleģē noteikt Ministru kabinetam. Papildus tam, ka valsts nodevu nemaksā sabiedriskie un nekomerciālie EPL, paredzams, ka no nodevas maksāšanas būtu atbrīvoti EPL, kuru programmā vismaz 51 procents ir valsts valodā un vismaz 20 procenti ir raidījumi valsts valodā bez dublēšanas vai ieskaņošanas, bet valsts nodevu samazinātu par 50 procentiem, ja attiecīgais EPL nodrošinātu vismaz 90 procentu raidlaiku valsts valodā neatkarīgi no dublēšanas vai ieskaņošanas. Attiecībā uz izņēmumiem kabeļoperatoriem, tad tie veidoti tādējādi, lai galvenokārt sasniegtu trīs mērķus. Pirmkārt, neuzliktu pārāk lielu slogu mazajiem uzņēmumiem. Otrkārt, nodrošinātu, ka valsts nodeva nav jāmaksā par obligāti izplatāmajām programmām vai programmām valsts valodā, tai skaitā, veicinot programmu subtitrēšanu. Treškārt, paredzot palielinātu valsts nodevu gadījumos, ja konstatēti normatīvo aktu pārkāpumi attiecībā uz programmu izplatīšanas kārtību. Šāds nosacījums nepārkāpj dubultās sodīšanas principu, jo dažādus aizliegumu, ierobežojumu vai papildu uzraudzības pasākumu vai apliecinājumu sniegšanas paredzēšana pēc lēmuma par sodu spēkā stāšanās neveido šā principa pārkāpumu, turklāt valsts nodeva nav uzskatāma par sodu (sankciju). **Citu valstu prakses tendences** Eiropas valstīs kopumā dominē apraides atļaujas (licences) izsniegšanas prakse, par ko ir jāmaksā nodevas. Tikai dažās valstīs praksē ir ieviesta paziņošanas sistēma, kuras ietvaros EPL ir nepieciešams tikai paziņot uzraudzības institūcijām par plānotajām darbībām. Vairumā Eiropas valstu apraides atļaujas ir terminētas. Atļaujas tiek izsniegtas uz laika periodu no pieciem līdz divpadsmit gadiem. Vairumā valstu apraides atļaujas tiek izmantotas kā instrumenti, lai iesaistītu EPL sabiedrības kopējo interešu sasniegšanā un sociālo uzdevumu pildīšanā.[[2]](#footnote-2) Tāpat ir raksturīgi, ka maksa par atļaujas saņemšanu ir salīdzinoši neliela, bet vairāk tiek maksāts tieši par ikgadēju uzraudzību. Nodevas mēdz būt fiksētas vai samērā bieži atkarīgas no EPL ieņēmumiem (procentos). Tā, piemēram, **Polijā** tiek noteikta licences maksa par televīzijas vai radio programmu apraides atļauju izsniegšanu, un tā tiek noteikta atsevišķi no ikgadējiem obligātajiem maksājumiem, kas noteikti par tiesībām izmantot piešķirto frekvenci. Licences maksa tiek iekasēta valsts nodevas formā, un tā jāmaksā ik pa 10 gadiem. To var noformēt kā vienu maksājumu, vai arī, pēc pārraidītāja lūguma, – kā vienādus ikgadējus maksājumus. No licences maksas ir atbrīvoti sabiedriskie un sociālie pārraidītāji (ar dažiem izņēmumiem).Atsevišķi ir paredzēta arī maksa par retranslāciju aptuveni 501 *euro*, ko maksā mediju pakalpojuma sniedzējs (kabeļoperators). Par katru retranslācijas programmas reģistrāciju pakalpojumu sniedzējam ir jāmaksā maksa 25 *euro*. Tas ir vienreizējs maksājums par to termiņu, kas paredzēts līgumā ar programmas pārraidītāju. Pēc tam nodeva maksājama atkārtoti. **Lielbritānijā** saskaņā ar 2003.gada Komunikāciju likumu (*Communications Act*) par televīzijas licences izsniegšanu, atjaunošanu vai citos gadījumos ir jāmaksā. Arī par radio apraidi ir jāmaksā licences maksa (par licenci, kas saņemta saskaņā ar Apraides likumu (*Broadcasting Act*)).[[3]](#footnote-3)Papildus maksājumam, kas noteikts par licences izsniegšanu, licenciātam ir pienākums maksāt Komunikāciju birojam (*Ofcom*) ikgadēju licences maksājumu, kura apmērs tiek pārskatīts ik gadu (šobrīd minimālais apmērs ir aptuveni 1 141 *euro*).[[4]](#footnote-4) Ikgadēja maksājuma veikšana ir licences spēkā esamības priekšnoteikums – ja licenciāts nav izpildījis ikgadējās nodevas maksāšanas pienākumu, licence var tikt atsaukta. Ikgadējās nodevas apmērs tiek aprēķināts par pamatu ņemot licences saņēmēja gada apgrozījumu. Piemēram, ja gada apgrozījums ir 10 miljoni *euro*, ikgadējā nodeva maksājama 0.03056 % apmērā no ikgadējā apgrozījuma, kas ir vairāk nekā 30 tūkstoši *euro*.**Nīderlandē** komerciālajiem EPL izsniedz pārraides atļauju uz pieciem gadiem. Par atļaujas saņemšanu nav jāmaksā nodeva, tomēr ir jāmaksā ikgadējā uzraudzības nodeva (*Media act 2008 Article 3:30; Media Regulations 2008 Appendix Article 1*). Komerciālie EPL maksā Mediju uzraudzības institūcijai ikgadēju nodevu, lai kompensētu Mediju uzraudzības institūcijas izmaksas, kas saistītas ar uzraudzības funkciju pildīšanu. Maksas noteikumi paredz nodalīt radio un televīzijas programmas. Maksas apmēra aprēķinā ņem vērā pārraides vidējo garumu un Nīderlandes mājsaimniecību skaitu, kas saņem programmas translāciju, kā arī aizņemto tirgus daļu. Maksa ir 1600 *euro* gadā. Kanāliem, kuru mērķauditorija ir ārvalstīs, ir paredzētas lielākas nodevas nekā iekšzemes kanāliem.**Somijā a**praides atļauju izsniedz Somijas Mediju uzraudzības institūcija (*Information Society Code (917/2014) Chapter 4*). Apraides atļaujas maksimālais termiņš ir desmit gadi. Par televīzijas apraides atļaujas saņemšanu jāmaksā nodeva 5000 *euro*, bet radio apraidi – 1500 *euro*. Papildus tam maksājama ikgadējā uzraudzības nodeva(*Information Society Code (917/2014) Section 293., 294*). EPL, kuri ir saņēmuši apraides atļauju, ir jāmaksā ikgadēja uzraudzības nodeva. EPL, kas saņēmis reģionālās televīzijas apraides atļauju, maksā ikgadējo uzraudzības nodevu 800 *euro* par katru televīzijas programmu. EPL, kas saņēmis televīzijas apraides atļauju, kas nav reģionālā apraides atļauja, katru gadu maksā uzraudzības nodevu 16 000 *euro*. Somijā nav paredzēta īpaša retranslācijas atļaujas nodeva (*Information Society Code (917/2014) Section 339*). **Igaunijā** (*Media Services Act 16.12.2010 Chapter 2, Sate Fees Act Subdivision 8*) apraides atļauja tiek izsniegta uz laika periodu līdz pieciem vai desmit gadiem, atkarībā no apraides atļaujas veida. Tiek nošķirtas apraides atļaujas brīvās piekļuves televīzijas pakalpojumiem, nosacītas piekļuves televīzijas pakalpojumiem, radio pakalpojumiem, satelīttelevīzijas pakalpojumiem un pagaidu radio un televīzijas apraides atļauja, kas tiek izsniegta uz laika periodu līdz vienam mēnesim. Igaunijā nav paredzēta ikgadēja nodeva, bet tiek piemērota vienreizēja valsts nodeva par apraides atļaujas saņemšanas pieteikuma izskatīšanu. Valsts nodevas apmērs atšķiras atbilstoši apraides atļaujas veidam. Par brīvās piekļuves apraides atļauju maksājama valsts nodeva 640 *euro*, par satelīttelevīzijas apraides atļauju − 960 *euro*. Igaunijā netiek ierobežota radio un televīzijas apraides programmu retranslēšana, izņemot normatīvajos aktos īpaši paredzētus gadījumus. Retranslācijai nav nepieciešama īpaša atļauja un nodevu maksa (*Media Services Act 16.12.2010 Chapter 6*). Pēc NEPLP rīcībā esošās informācijas, Igaunijā ir paredzēta valsts nodevu pārskatīšana. **Lietuvā** apraides atļauju izsniedz Lietuvas Radio un televīzijas komisija (*Law on the Provision of Information to the Public, 2 july 1996 – No I−1418, Article 31*). Apraides atļaujas izsniedz konkursa kārtībā vai bez konkursa. Apraides atļaujas saņēmējiem ir jāmaksā apraides un retranslācijas pakalpojumu sniegšanas nodeva. Nodeva maksājama Mediju ētikas asociācijai vienreiz gadā. Balstoties uz Lietuvas Radio un televīzijas komisijas rekomendācijām, Lietuvas Kultūras ministrija nodevas apmēru nosaka katram apraides atļaujas saņēmējam individuāli. Nosakot nodevas apmēru tiek ņemti vērā šādi faktori: a) televīzijas vai radio programmas būtība un saturs; b) apraides teritorija un teritorijas iedzīvotāju skaits; c) konkurence apraides vidē; d) apraides programmu nozīmīgums. Nodevas apmērs tiek balstīts uz sociālā pamat pabalsta (*Basic social benefit*) apmēru, kas ir 38 *euro*. Pēc tam, kad ir izvērtēti katra apraides atļaujas saņēmēja nodevas apmēra faktori, tiek noteikti reizināšanas koeficienti, ar kuriem reizina sociālā pabalsta summu. Praksē reizināmais koeficients var svārstīties no 0,5 − 100 un vairāk.[[5]](#footnote-5)Programmu retranslācijai arī ir nepieciešams saņemt retranslācijas atļauju (*Law on the Provision of Information to the Public, 2 july 1996 – No I−1418, Article 31*). Retranslācijas atļaujas izsniedz Lietuvas Radio un televīzijas komisija. Retranslācijas atļaujas izsniegšanas un atcelšanas noteikumi ir tādi paši kā apraides atļaujas gadījumā. Par retranslācijas atļauju ir maksājama ikgadējā nodeva. Retranslācijas atļaujas nodevu aprēķina pēc tāda paša principa kā apraides atļaujas nodevu, taču retranslācijas atļaujas nodevas apmēra noteikšanā vienīgais reizināšanas koeficienta noteikšanas faktors ir apraides teritorijas iedzīvotāju skaits. Piemēram, ja teritorijā ar apraidi ir sasniedzami līdz 5000 iedzīvotāji, tad reizināšanas koeficients var būt 0,5 – 1,5. Bet, ja teritorijā ir sasniedzami 3 000 000 vai vairāk iedzīvotāju, tad reizināšanas koeficients var būt 98 – 102.**Tātad valsts nodevu regulējums citās valstīs paredz pieeju, ka pastāv ikgadējas maksas par uzraudzību, un bieži vien, bet ne vienmēr, maksu nosakot atbilstoši pakalpojuma izmantotāju skaitam.** **Konstitucionalitātes izvērtējums** Likumprojekts paredz ieviest jaunus valsts nodevu objektus nolūkā nodrošināt efektīvāku uzraudzību un vienlaikus sasniegt noteiktus politikas mērķus, paredzot virkni izņēmumu, kas saistīti ar valsts valodas aizsardzību un stiprināšanu. Jaunu valsts nodevu objektu paredzēšana ierobežo personas tiesības uz īpašumu, no kurām izriet tiesības uz komercdarbības veikšanu. Tomēr šādam ierobežojumam atbilstoši Satversmes 116.pantam ir **leģitīms mērķis** – sabiedrības drošības un labklājības nodrošināšana un citu personu tiesību aizsardzība. Minēto valsts nodevu aprēķināšanas kārtība ļaus stiprināt valsts valodas lietošanu, kas ir valsts konstitucionāls pienākums. Valsts valodas aizsardzības un nodokļu un nodevu jomā likumdevēja rīcības brīvība ir pietiekami plaša. Izraudzītais līdzeklis – valsts nodevas samaksa par retranslācijas atļaujas pārreģistrāciju, par pamatu ņemot iepriekšējā gadā retranslētās programmas, vai valsts nodeva apraides tiesību īstenošanas uzraudzībai – **ir piemērots leģitīmā mērķa sasniegšanai**, jo ļaus iegūt līdzekļus, lai attiecīgi veiktu programmu retranslācijas tiesīguma uzraudzību vai televīzijas programmu satura atbilstības uzraudzību, bet atbrīvojumi no valsts nodevas nomaksas paredzēs virkni izņēmumu, ar kuriem tiks stiprināts valsts valodas lietošana (piemēram, valsts nodeva nav jāmaksā par programmām, kurās ir noteikts valsts valodas īpatsvars). Prasība maksāt valsts nodevu par retranslācijas atļaujas pārreģistrāciju divkāršā apmērā, ko piemērotu konstatēta normatīvo aktu pārkāpuma gadījumā, stimulēs komersantus ievērot normatīvos aktus. Stingrāka retranslējamo programmu tiesīguma kontrole aizsargās programmu īpašnieku intereses, kā arī sabiedrības intereses, nodrošinot godīgāku konkurenci un pasargājot sabiedrību no Latvijā prettiesiski izplatītu programmu iespējamās kaitīgās ietekmes. **Nepastāv arī saudzējošāki risinājumi**, ar kuriem sasniegt leģitīmo mērķi tikpat efektīvi. Saudzējošāks risinājums nav jebkurš cits risinājums. Pirmkārt, ar sodu piemērošanu mērķi vien nevar sasniegt, turklāt kontroles pasākumi prasa ievērojamus resursus, lai nodrošinātu soda neizbēgamības principu. Otrkārt, nodokļu maksātājiem nebūtu samērīgi segt visus izdevumus, kas saistīti ar atsevišķu komersantu darbības uzraudzību televīzijas programmu izplatīšanā papildus likumā noteiktajiem obligātās televīzijas programmu izplatīšanas noteikumiem, it īpaši pārrobežu televīzijas satura uzraudzībā, kas netiek pat izplatīta Latvijā vai valsts valodā, bet Latvijas institūcijas ir atbildīgas par to saturu. Treškārt, Likumprojektā paredzētie risinājumi sader arī virknē Eiropas valstu paredzēto kārtību. Izraudzītais līdzeklis **nav neproporcionāls** komersantu tiesību ierobežojums, jo paredz samērīgu valsts nodevas apmēru, izņēmumus attiecībā uz obligāto programmu izplatīšanu un izglītības un kultūras programmām, kā arī programmām ar noteiktu valsts valodas īpatsvaru. Tāpat attiecībā uz kabeļoperatoriem ar nelielu apgrozījumu noteikta valsts nodevas samazināšana par 50 procentiem. Valsts nodevas neattiecas uz sabiedriskajiem un nekomerciālajiem elektroniskajiem plašsaziņas līdzekļiem. Tādējādi Likumprojektā paredzētie risinājumi ir samērīgs Satversmes 105.pantā minēto tiesību ierobežojums.  |
| 3. | Projekta izstrādē iesaistītās institūcijas | Nacionālā elektronisko plašsaziņas līdzekļu padome. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Likumprojekts šo jomu neskar. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017.gads** | Turpmākie trīs gadi (*euro*) |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 13 000 | 0 | 78 585 | 98 085 | 98 085 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 13 000 | 0 | 78 585 | 98 085 | 98 085 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 13 000 | 0 | 78 585 | 98 085 | 98 085 |
| 2.1. valsts pamatbudžets | 13 000 | 0 | 78 585 | 98 085 | 98 085 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |
| 6.1. detalizēts ieņēmumu aprēķins | Šobrīd Latvijas jurisdikcijā ir 21 pārrobežu programmas un 4 nacionālo EPL programmas, no kurām attiecīgi 13 EPL maksātu valsts nodevu pilnā apmērā un viens maksātu valsts nodevu 50 procentu apmērā. Tādējādi ieņēmumi valsts budžetā par uzraudzību veidotu **76 835** *euro* gadā.Gada laikā tiek izskatīti aptuveni 50 iesniegumi par grozījumu izdarīšanu apraides atļaujās. To reizinot ar 50 iesniegumiem gadā, tiek iegūti **1 750** *euro* gadā. Vidēji (programmu skaits katram kabeļoperatoram ir svārstīgs, tāpēc ņemam aptuveno skaitu) varētu būt 50 programmas no kabeļoperatora (Latvijā ir 39 kabeļoperatori), kas veidotu **19 500** *euro* gadā no 2019.gada. Šis aprēķins ietver arī paredzētos izņēmumus, jo parasti kabeļoperatoriem ir vairāk nekā tikai 50 izplatāmo programmu. |
| 6.2. detalizēts izdevumu aprēķins | NEPLP 2013.gadā ir izsniegusi vienu pārrobežu apraides atļauju, 2014.gadā – piecas pārrobežu apraides atļaujas, 2015.gadā – sešas pārrobežu apraides atļaujas, 2016.gadā – trīs pārrobežu apraides atļaujas, savukārt 2017.gada pirmajā pusgadā NEPLP ir saņēmusi septiņus iesniegumus pārrobežu apraides atļauju saņemšanai, kam pastarpināti tiek apstrādāti arī tādi privātpersonu iesniegumi, kuros tiek vaicāta kārtība un iesniedzamie dokumenti, lai saņemtu pārrobežu apraides atļaujas. 2016.gada nogalē NEPLP ir izveidojusi un uztur elektronisko plašsaziņas līdzekļu, kuri retranslē audio un audiovizuālās programmas, elektronisko reģistrācijas sistēmu, kas sastāv no divām daļām – no elektroniskajiem plašsaziņas līdzekļiem, kuri retranslē audio un audiovizuālās programmas, reģistra un no Latvijā retranslējamo audio un audiovizuālo programmu saraksta. Līdz 2017.gadam nebija izstrādāta vienota, pārskatāma sistēma, kurā būtu vienkopus redzami kabeļoperatori un to pārraidītās programmas. Šobrīd kabeļoperatori var uzticēties programmu sarakstā esošajām programmām un tās iekļaut savā piedāvājumā, tādējādi NEPLP ļaujot realizēt efektīvāku programmu uzraudzību. Līdz šim NEPLP ir ieguldījusi 3557,40 *euro* (ar PVN) minētā reģistra izveidei, kam papildus tiek plānota reģistrācijas sistēmas uzlabošana (izveidojot papildus funkcijas). Reģistrā esošās informācijas aktualizāciju un atbilstību izdotajām apraides atļaujām (ne tikai Latvijā izdotajām, bet arī citu valstu izdotajām apraides atļaujām) uzrauga juriskonsults, savukārt par tehnisko uzraudzību (piemēram, kabeļoperatora piekļuves tiesību nodrošināšana elektroniskajai reģistrācijas sistēmai) īsteno Informācijas centra vadītāja. Ar 2016.gada 10.decembra grozījumiem EPLL tika papildināta 60.panta pirmā daļa ar 8.1 punktu, nosakot, ka NEPLP atbilstoši kompetencei īsteno uzraudzības iestādes funkcijas Informācijas sabiedrības pakalpojuma likuma izpratnē. Minētā funkcija nozīmētu internetā ievietotā nelegālā satura (attiecībā uz televīziju) uzraudzību – NEPLP monitoringa centra darbinieks, konstatējot kādā no mājas lapām ievietotu tādu saturu, kam nav izsniegta NEPLP apraides atļauja, paziņotu mājas lapas uzturētājam par nelegāla satura esamību. Līdz ar paziņošanas brīdi, aicinot nelegālo saturu no mājas lapas izņemt, mājas lapas uzturētājs ir atbildīgs par nelegālā satura atrašanos mājas lapā. Lai pēc iespējas efektīvi realizētu NEPLP noteikto uzraudzības funkciju (gan EPLL, gan Informācijas sabiedrības pakalpojuma likuma izpratnē), nepieciešams veikt apjomīgus nozares pētījumus – tie parādītu problēmpunktus, kuru uzraudzība ir jāpilnveido vai jāievieš no jauna. Izvērtējot iegūtos pētījumu rezultātus un aptverot funkciju izpildes pilnveidi vai jaunradi, kā arī ņemot vērā jau NEPLP uzsāktās uzraudzības stiprināšanas darbības, kas prasa gan cilvēkresursu, gan tehnisko nodrošinājumu, NEPLP būs nepieciešama vai nu pastāvīga darbaspēka piesaiste, vai arī jāizmanto ārpakalpojuma funkcija. NEPLP ir paredzējusi plānotos līdzekļus izlietot nozares pētījumiem un uzraudzības funkciju stiprināšanai, palielinot darbavietu skaitu Monitoringa nodaļā un piesaistot ārpakalpojuma funkciju. Pētījumi tiks izmantoti elektronisko plašsaziņas līdzekļu nozares uzraudzības veikšanai. Pētījumu izmaksas ir aprēķinātas provizoriski, saskaņā ar līdzīgu pētījumu izmaksām iepriekšējos periodos:1. 2018.gadā raidorganizāciju pētījums (radio, TV, PPP) – 30 585 *euro*;
2. 2019.gadā auditorijas un sabiedriskā pasūtījuma izvērtējums – 50 085 *euro*;
3. 2020.gadā elektronisko plašsaziņas līdzekļu tirgus analīze (ieskaitot nelegālo pakalpojumu tirgu) – 77 085 *euro*.

Uzraudzības funkcijas nodrošināšanai NEPLP plāno piesaistīt speciālistu/ekspertu ārpakalpojumus, kuru provizoriskās izmaksas varētu būt šādas:1. 2018.gadā – 90 *euro* dienā, 2 000 *euro* mēnesī \*12 mēn.= 24 000 *euro* gadā par vienu speciālistu/ekspertu, kurš sniegs ārpakalpojumu. 2018.gadā plānots piesaistīt divus ārpakalpojumu sniedzējus, tādējādi veidojot 48 000 *euro* gadā (24 000 *euro* \*2=48 000 *euro*);
2. 2019.gadā – 90 *euro* dienā, 2 000 *euro* mēnesī \*12 mēn.= 24 000 *euro* gadā par vienu speciālistu/ekspertu, kurš sniegs ārpakalpojumu. 2019.gadā plānots piesaistīt divus ārpakalpojumu sniedzējus, tādējādi veidojot 48 000 *euro* gadā (24 000 *euro* \*2=48 000 *euro*);
3. 2020.gadā – 80 *euro* dienā, 1 700 *euro* mēnesī \*12 mēn.= 21 000 *euro* gadā par vienu speciālistu/ekspertu, kurš sniegs ārpakalpojumu.

Ekspertu/speciālistu ārpakalpojuma piesaiste ir pamatojama ar jauno elektronisko plašsaziņas līdzekļu normu ievietošanu, paredzot NEPLP papildus funkciju – īstenot uzraudzības iestādes funkcijas Informācijas sabiedrības pakalpojumu likuma izpratnē. Tāpat NEPLP ir nācis klāt jauns uzraudzības subjekts – elektroniskie plašsaziņas līdzekļi, kas sniedz pakalpojumus pēc pieprasījuma. |
| 7. Cita informācija | Nav.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Veicami grozījumi likumā „Par nodokļiem un nodevām”, jo tiek paredzēti jauni valsts nodevu objekti.Izdodami jauni Ministru kabineta noteikumi, kas aizvietos Ministru kabineta 2010.gada 28.decembra noteikumus Nr. 1238 „Noteikumi par valsts nodevu par apraides atļaujas izsniegšanu, retranslācijas atļaujas izsniegšanu un tāda pakalpojumu sniedzēja reģistrāciju, kas sniedz elektronisko plašsaziņas līdzekļu pakalpojumus pēc pieprasījuma”. Veicami precizējumi Elektronisko plašsaziņas līdzekļu nozares attīstības nacionālās stratēģijas 2012. – 2017.gadam pielikumā Nr.5 „Kārtība, kādā izsniedz retranslācijas atļaujas un elektroniskajiem plašsaziņas līdzekļiem piešķir tiesības retranslēt audio un audiovizuālās programmas”. |
| 2. | Atbildīgā institūcija | Nacionālā elektronisko plašsaziņas līdzekļu padome, Kultūras ministrija.  |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Starptautisko tiesību ietvarā nozīme ir Eiropas Padomes 1989.gada Eiropas konvencijai par pārrobežu televīziju (turpmāk – Konvencija). Konvencijas mērķis ir veicināt pārrobežu pārraides un televīzijas programmu pakalpojumu retranslēšanu starp konvencijas dalībvalstīm. Savukārt **Eiropas Parlamenta un Padomes Direktīva 2010/13/ES (2010.gada 10.marts), par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva) (turpmāk – Direktīva) preambulas 19.apsvērums norāda, ka** direktīva neietekmē dalībvalstu un to iestāžu atbildību par organizatoriskiem pasākumiem – tostarp licencēšanas, administratīvu atļauju vai nodokļu sistēmu,– finansēšanu un raidījumu saturu. Tādējādi paliek neskarta dalībvalstu neatkarība Savienības kultūras attīstībā un kultūras daudzveidības saglabāšanā.Direktīvas pamatā ir izcelsmes valsts princips – audiovizuālo mediju pakalpojumu sniedzējiem jāievēro tās dalībvalsts noteikumi, kurā tie ir reģistrēti un kurā tiek pieņemti svarīgākie redakcionālie lēmumi. Saskaņā ar Direktīvas 3.pantu dalībvalstīm jānodrošina uztveršanas brīvība un tās savā teritorijā nedrīkst ierobežot retranslāciju no citām dalībvalstīm, izņemot, ja ar retranslāciju tiek pieļauti būtiski pārkāpumi.Taču Direktīvas preambulas 94.apsvērums paredz, ka dalībvalstis var brīvi izvēlēties atbilstīgus instrumentus saskaņā ar savām tiesiskajām tradīcijām un izveidotajām struktūrām un jo īpaši izvēlēties kompetento neatkarīgo regulatīvo struktūru formu, lai tās varētu veikt savu darbu neatkarīgi un caurskatāmi. Īpaši svarīga ir dalībvalstu un to regulatīvo struktūru sadarbība saistībā ar ietekmi, ko raidorganizācijas, kas veic uzņēmējdarbību vienā dalībvalstī, varētu radīt citā dalībvalstī. Ja valsts tiesību aktos ir paredzētas licencēšanas procedūras un ja ir iesaistīta vairāk nekā viena dalībvalsts, ir vēlams, lai attiecīgās struktūras savā starpā sazinātos, pirms tās izsniedz šādu licenci.Direktīvā paredzēti atsevišķi nosacījumi attiecībā uz pārraižu saturu (piemēram, raidlaiku). Dalībvalstis var noteikt satura prasības kā nosacījumu atļaujas izsniegšanai, ņemot vērā Direktīvā noteiktos vispārīgos principus.Direktīvas preambulas 78.punkts citastarp paredz iespēju dalībvalstīm brīvi noteikt sīkāk izstrādātus vai stingrākus noteikumus atkarībā no valodas kritērijiem, ja vien šie noteikumi ir saderīgi ar ES tiesību aktiem un jo īpaši nav piemērojami tādas apraides retranslācijai, kuras izcelsme ir citās dalībvalstīs. Tātad nedz Konvencija, nedz Direktīva nenosaka ierobežojumus dalībvalstīm attiecībā uz kompetento uzraudzības iestāžu tiesībām noteikt maksu par atļauju izsniegšanu, grozījumu veikšanu, atļaujas nosacījumu pārskatīšanu vai par uzraudzības veikšanu. Turklāt nepastāv nekādi nosacījumi nedz par retranslācijas testa vai pagaidu režīmu, nedz arī par retranslācijas atļauju termiņiem. Dalībvalstis var izvēlēties, ciktāl tās nosaka ierobežojumus attiecībā uz pārraižu saturu (piemēram, kā nosacījumu atļaujas izsniegšanai vai pārreģistrācijai), ņemot vērā Direktīvā noteiktos principus. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Notikušas konsultācijas ar Latvijas Raidorganizāciju asociāciju un Latvijas Elektronisko komunikāciju Asociāciju (turpmāk – asociācijas). |
| 2. | Sabiedrības līdzdalība projekta izstrādē | Asociācijas atbalsta to, ka var tikt ieviesti uzraudzības maksājumi, tomēr izteica vairākas piebildes, proti:1. Retranslācijas definīcija un regulējums spēkā esošajā likumā neesot konsekvents, kam var piekrist, un tādēļ anotācija papildināta ar papildu skaidrojumu;
2. Uzraudzības maksājumu par kabeļoperatoru izplatītajām programmām varētu veidot kā procentu no apgrozījuma. Pēc NEPLP ieskatiem, noteikt nodevu procentuāli no apgrozījuma ir iespējams, tomēr tas būs neizdevīgāk lielajiem komersantiem, ņemot vērā to, ka uzraudzības darbības neatšķiras liela vai maza komersanta gadījumā. Turklāt daudziem komersantiem šis apgrozījums ir grūti pārbaudāms, jo viņi veic arī citu saimniecisko darbību. NEPLP piekrīt izmantot apgrozījuma rādītāju tikai, lai nošķirtu komersantus ar mazu apgrozījumu. Paredzētais nodevas maksājums gadā ir salīdzinoši neliels, turklāt komersantiem ar neto apgrozījumu līdz 500 000 *euro* gadā, paredzēts maksas samazinājums par 50 procentiem;
3. Paredzēt papildu atvieglojumus no uzraudzības maksājuma tiem televīzijas kanāliem, kuri nodrošina vairāk vietējo saturu. Pēc NEPLP ieskatiem, to nevar tieši nodrošināt ar valsts nodevu palīdzību, jo tas varētu pārkāpt ES brīvā tirgus principus;
4. Valsts nodevu par apraides atļaujas grozījumiem noteikt fiksētā apmērā, kas tika ņemts vērā, atsakoties no procentuāla aprēķina kārtības. Fiksētais apmērs 35 *euro* izraudzīts tādējādi, ka tā ir puse no valsts nodevas par apraides atļauju, kurai noteikumos paredzēta vismazākā valsts nodeva;
5. Gada uzraudzības maksu celt vēl vairāk, bet paredzēt plašāku izņēmumu sarakstu, ņemot vērā arī iespējamo pārrobežu TV skaita pieaugumu sakarā ar Lielbritānijas paredzamo izstāšanos no Eiropas Savienības. Pēc NEPLP ieskatiem, šobrīd šāds risinājums vēl ir pāragrs un vēl iegūstama pieredze administrēt vienkārši konstatējamus kritērijus, ņemot vērā arī apraides atļauju formulējumus, kas būtu jāpieskaņo izvērstam izņēmuma kritēriju kopumam.
6. Asociācijas norādīja, ka ir būtiski, ka līdzekļi, kas iegūti jauno nodevu piemērošanas rezultātā, tiek piešķirti NEPLP uzraudzības funkciju veikšanai.
 |
| 3. | Sabiedrības līdzdalības rezultāti | Asociācijas konceptuāli atbalsta Likumprojekta turpmāku virzību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālā elektronisko plašsaziņas līdzekļu padome.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Viens no grozījumu mērķiem ir nodrošināt, ka uzraudzības funkcijas tiek izmantotas sistemātiski un visaptveroši.  |
| 3. | Cita informācija | Nav.  |

Kultūras ministre D.Melbārde

Vīza: Valsts sekretārs S.Voldiņš

Irbe 67221848

sanda.irbe@neplpadome.lv

1. Informatīvais ziņojums „Par valsts nodevu un maksas pakalpojumu nošķiršanu un nodevu sistēmas pilnveidošanu”. Pieejams: <http://tap.mk.gov.lv/mk/tap/?pid=40231355> [aplūkots 2017.gada 5.jūlijā] [↑](#footnote-ref-1)
2. Schweizer C., Puppis M., Kunzler M., Studer S. Blast from the Past? A Comperative Analysis of Broadcast Licensing in the Digital Era. Journal of Information Policy 4. Penn State University Press, 2014. p. 18-19. [↑](#footnote-ref-2)
3. Ofcom. Statement of Charging Principles. 8 February 2005. Pieejams: <https://www.ofcom.org.uk/__data/assets/pdf_file/0019/51058/charging_principles.pdf> [aplūkots 2017.gada 5.jūlijā] [↑](#footnote-ref-3)
4. Ofcom. Television Licensable Content Services. Guidance notes for licencees. 22 November 2016. Pieejams: <https://www.ofcom.org.uk/__data/assets/pdf_file/0012/36201/tlcs_guidance_notes_for_licensees.pdf> [aplūkots 2017.gada 5.jūlijā] [↑](#footnote-ref-4)
5. Sk. arī Radio and Television Commission of Lithuania 2016 Annual Report. Pieejams: <http://www.rtk.lt/content/uploads/2017/04/ENG-2016-m-LRTK-VEIKLOS-ATASKAITA-be-ataskaitu.pdf> [↑](#footnote-ref-5)